En 13-årig pige, som har været efterlyst siden mandag, er endnu ikke fundet.

Det oplyser vagtchef Kenneth Taanquist ved Fyns Politi tirsdag morgen.

Politiet har i nat ledt med både hunde og droner i forsøget på at finde pigen, som i går morges gik fra Odense Universitetshospital, hvor hun er i behandling.

- Vi har haft hundepatrulje ude at undersøge de nærliggende områder, og vi har haft folk ude i byområderne at gå, og vi har været oppe at flyve med droner for at se, om der var signal på varmesøgning, men det har desværre ikke givet noget held endnu, siger vagtchef Kenneth Taanquist.

Politiet mener, at hun kan være søgt mod Sønderjylland, da hun kommer fra Tønder.

Politiet har blandt andet søgt efter pigen i Tusindårsskoven, langs med Odense Å og langs jernbanesporene i Odense.

Eftersøgningen fortsætter i dag, oplyser politiet.

Politi: Tjek udhuse og carporte

Den 13-årige pige beskrives som 150 centimeter høj og meget tynd. Hun har mørkt, langt hår - eventuelt samlet i en knold i nakken.

Hun var iført en brun islandsk sweater med hvid krave og hvide ærmeender, mørke bukser og sorte sko af mærket Nike, da hun forlod hospitalet.

- Vi vil gerne have at folk er opmærksomme på det her signalement, så man kan ringe til os og fortælle, hvor hun er, siger vagtchef Kenneth Taanquist.